Bratislava 17. januára (TASR) - Prezídium SDKÚ na dnešnom rokovaní odporučilo na uprázdnené posty štátnych tajomníkov rezortu diplomacie a ministerstva výstavby a regionálneho rozvoja Magdu Vášáryovú a Štefana Kužmu. Po rokovaní prezídia to pre TASR potvrdil hovorca SDKÚ Martin Maťko. Ústredná rada SDKÚ bude o nomináciách rokovať v pondelok 24. januára.
Veľvyslankyňa v Poľsku Magda Vášáryová nahradí Ivana Korčoka, ktorý by mal v priebehu januára vycestovať na post veľvyslanca SR v Nemecku.
Štefan Kužma nahradí Jána Hurného, ktorý 3. januára oznámil svoju abdikáciu. Hlavným dôvodom jeho rozhodnutia bolo "poznanie a skutočnosť, že sa stal nástrojom politických útokov voči strane, ktorá ho nominovala, a voči osobe predsedu vlády a predsedu SDKÚ". Ústav pamäti národa zverejnil 16. novembra na internete zväzky bývalej Štátnej bezpečnosti, podľa ktorých bol Hurný agentom s krycími menami Spevák a Asistent. Hurný popiera, že by niekedy spolupracoval s ŠtB a chce svoje meno očistiť súdnou cestou.